b"\n_START_ARTICLE_\nBokatoras\n_START_PARAGRAPH_\nBokatoras, kitaip labokatao - Kambod\xc5\xbeos kovos menas, apimantis grumtynes be ginklo, grumtynes parteryje ir ginkl\xc5\xb3 naudojim\xc4\x85. Bokatoras yra vienas seniausi\xc5\xb3 Kambod\xc5\xbeos kovos men\xc5\xb3. Kartais klaidingai manoma, kad bokator rei\xc5\xa1kia visus Kambod\xc5\xbeos kovos menus._NEWLINE_Pavadinimas bokator ver\xc4\x8diamas kaip 'sm\xc5\xabgiavimas \xc4\xaf li\xc5\xabt\xc4\x85' i\xc5\xa1 bok 'li\xc5\xabtas' + tor 'li\xc5\xabtas'._NEWLINE_\xc5\xbdodin\xc4\x97 tradicija teigia, kad bokatoras (ar jo ankstyvoji forma) buvo dar prie\xc5\xa1 1000 m. egzistavusi Ankoro kariuomen\xc4\x97s kirstyni\xc5\xb3 sistema._NEWLINE_Skirtingai negu kikboksas, kuris yra kovinis sportas, bokatoras buvo sukurtas kaip kovos laukui skirta sistema. \xc4\xae j\xc4\xaf \xc4\xafeina sm\xc5\xabgiai alk\xc5\xabn\xc4\x97mis, keliais, galva, spyriai, u\xc5\xbelau\xc5\xbeimai ir grumtyn\xc4\x97s ant \xc5\xbeem\xc4\x97s. Bokatore panaudojami ir veiksmai pe\xc4\x8diais, dubeniu. Pagrindiniai ginklai - bambukin\xc4\x97s kartys ir lazdos._NEWLINE_Bokatoro kovotojai kovodami vilki aprang\xc4\x85, primenan\xc4\x8di\xc4\x85 sen\xc5\xb3j\xc5\xb3 khmer\xc5\xb3 kariuomen\xc4\x97s uniform\xc4\x85. Juosmuo sujuosiamas krama, kakta i\xc5\xa1 bicepsai perri\xc5\xa1ami m\xc4\x97lynomis ir raudonomis \xc5\xa1ilko virvel\xc4\x97mis sangvar day. Senov\xc4\x97je tokios virvel\xc4\x97s buvo u\xc5\xbekeikiamos, kad didint\xc5\xb3 j\xc4\x97g\xc4\x85, o dabar jos tiesiog ceremoninis papuo\xc5\xa1alas._NEWLINE_Bokatoro veiksmai sudaro 341 rinkin\xc4\xaf, kurie kaip ir daugelis Azijos kovos men\xc5\xb3 pagr\xc4\xafsti gyv\xc5\xabn\xc5\xb3 steb\xc4\x97jimais. Bokatoras turi, pvz., arklio, pauk\xc5\xa1\xc4\x8dio, nagos, erelio, gerv\xc4\x97s stilius. D\xc4\x97l i\xc5\xa1orinio pana\xc5\xa1umo bokator\xc4\x85 kartais vadina \xc5\xa1iuolaikinio kikbokso atmaina. Bokatoro formos yra pagr\xc4\xafstos tiek senoviniais gyv\xc5\xabn\xc5\xb3 stiliais, tiek grynai prakti\xc5\xa1komis kautyni\xc5\xb3 metodikomis. Pvz., Pradal Serey yra kautyni\xc5\xb3 sistema, kuri naudoja nedaug bazini\xc5\xb3 veiksm\xc5\xb3 kum\xc5\xa1\xc4\x8diais, alk\xc5\xabn\xc4\x97mis, keliais ir spyriais, bet nieko bendro neturi su gyv\xc5\xabn\xc5\xb3 stiliais.\n_START_SECTION_\nBokatoro lygiai ir kramos\n_START_PARAGRAPH_\nKrama rodo kovotojo geb\xc4\x97jim\xc5\xb3 lyg\xc4\xaf. Skiriama 10 lygi\xc5\xb3, \xc5\xbeemiausias lygis juosi baltas kramas, auk\xc5\xa1tesni lygiais - \xc5\xbealias, rudas, m\xc4\x97lynas, raudonas, rudas ir juodas. Baig\xc4\x99 bazin\xc4\xaf apmokym\xc4\x85 bokatoro kovotojai apie 10 met\xc5\xb3 juosi juodas kramas. Bokatoro kovos be ginklo dalis turi nuo 8000 iki 10000 skirting\xc5\xb3 veiksm\xc5\xb3. Juod\xc4\x85 kram\xc4\x85 galima gauna i\xc5\xa1mokus apie 1000 veiksm\xc5\xb3._NEWLINE__NEWLINE_Auksin\xc4\x99 kram\xc4\x85 gauna tikri meistrai, padar\xc4\x99 ind\xc4\x97l\xc4\xaf bokatorui.\n_START_SECTION_\nIstorija\n_START_PARAGRAPH_\nManoma, kad bokatoras yra seniausias susistemintas khmer\xc5\xb3 kovos menas, u\xc5\xbe j\xc4\xaf senesnis t\xc4\x97ra yuthakun khom, bet tai \xc4\xafrodan\xc4\x8di\xc5\xb3 \xc5\xa1altini\xc5\xb3 n\xc4\x97ra. Yra teigian\xc4\x8di\xc5\xb3, kad senum\xc4\x85 rodo bokatoro pavadinimas, rei\xc5\xa1kiantis 'smogti li\xc5\xabtui'. Pietry\xc4\x8di\xc5\xb3 Azijoje li\xc5\xabtai negyveno, bet jie gyveno ir gyvena Indijoje. Indijos kult\xc5\xabra tur\xc4\x97jo didel\xc4\x97s \xc4\xaftakos Ankoro kult\xc5\xabrai. Ankoro pastatai apra\xc5\xa1in\xc4\x97ti sanskrito u\xc5\xbera\xc5\xa1ais, pa\xc5\xa1v\xc4\x99sti hinduizmo dievams Vi\xc5\xa1nu ir \xc5\xa0ivai. Ir \xc5\xa1iandien bokatoro kovotojai prie\xc5\xa1 treniruo\xc4\x8di\xc5\xb3 seans\xc4\x85 pagerbia Brahm\xc4\x85. Religiniame gyvenime dominavo brahmanai, kurie Indijoje treniruodavosi kautis kalavijais ir be ginklo. Gali b\xc5\xabti, kad li\xc5\xabto s\xc4\x85voka ir bokatoro gyv\xc5\xabniniai stiliai \xc4\xaf Kambod\xc5\xbe\xc4\x85 at\xc4\x97jo Ankoro laikais kaip Indijos kovos men\xc5\xb3 \xc4\xaftaka. Stipr\xc4\x97jant budizmo \xc4\xaftakai brahman\xc5\xb3 \xc4\xaftaka ma\xc5\xbe\xc4\x97jo._NEWLINE_Bareljefai ant \xc4\xaf\xc4\x97jimo \xc4\xaf Bajon\xc4\x85 (Bayon), Jayavarmano VII valstyb\xc4\x97s \xc5\xa1ventykl\xc4\x85, kolon\xc5\xb3 apatini\xc5\xb3 dali\xc5\xb3 rodo \xc4\xafvairius bokatoro veiksmus. Vienas bareljefas rodo du susi\xc4\x97musius vyrus, kitas rodo du kovotojus, atakuojan\xc4\x8dius alk\xc5\xabn\xc4\x97mis. Abu \xc5\xa1ie veiksmai yra standartiniai \xc5\xa1iuolaikiniuose Kun Khmer ar Pradal Serey. Galb\xc5\xabt ilga Kambod\xc5\xbeos kovos men\xc5\xb3 istorija buvo vienas i\xc5\xa1 veiksni\xc5\xb3, leidusi\xc5\xb3 daugiau kaip 600 m. nuo ma\xc5\xbedaug 800 m. e. m. vie\xc5\xa1patauti Pietry\xc4\x8di\xc5\xb3 Azijoje._NEWLINE_Pol Poto re\xc5\xbeimo (1975-1979) laikais raudonieji khmerai praktikuojan\xc4\x8dius tradicinius kovos menus naikino, tad \xc5\xa1ie tur\xc4\x97jo arba b\xc4\x97gti, arba nustoti mokyti ir slapstytis. Po Pol Poto, Vietnamo okupacijos metu, vietiniai kovos menai irgi buvo draud\xc5\xbeiami.\n_START_SECTION_\nBokatoro atgimimas\n_START_PARAGRAPH_\nSan Kim Sean (kitaip - Sean Kim San) da\xc5\xbenai laikomas \xc5\xa1iuolaikinio bokatoro t\xc4\x97vu, jam priskiriamas bokatoro atgaivinimas. Pol Poto laikais San Kim Sean buvo pab\xc4\x97g\xc4\x99s i\xc5\xa1 \xc5\xa1alies. Gyvendamas JAV jis mok\xc4\x97 hapkido. 1992 m. jis gr\xc4\xaf\xc5\xbeo \xc4\xaf Kambod\xc5\xbe\xc4\x85, kur \xc4\x97m\xc4\x97 gaivinti bokator\xc4\x85 ir \xc4\x97m\xc4\x97si priemoni\xc5\xb3 garsinti bokator\xc4\x85 visame pasaulyje._NEWLINE_2001 m. jis persik\xc4\x97l\xc4\x97 \xc4\xaf Pnompen\xc4\xaf ir, gav\xc4\x99s leidim\xc4\x85, \xc4\x97m\xc4\x97 bokatoro mokyti vietin\xc4\xaf jaunim\xc4\x85. tais pa\xc4\x8diais metais jis \xc4\x97m\xc4\x97 va\xc5\xbein\xc4\x97ti po \xc5\xa1al\xc4\xaf ir ie\xc5\xa1koti i\xc5\xa1likusi\xc5\xb3 bokatoro mokytoj\xc5\xb3 (lakru). Jis rado kelis \xc5\xbemones nuo 60 iki 90 m. am\xc5\xbeiaus, kurie \xc4\xaftikinti v\xc4\x97l prad\xc4\x97jo mokyti bokatoro. Kiti i\xc5\xa1lik\xc4\x99 meistrai buvo Meas Sok, Meas Sarann, Ros Serey, Sorm Van Kin ir Mao Khann._NEWLINE_2006 m. rugs\xc4\x97jo 26-29 d. Pnompenio olimpiniame stadione vyko pirmosios nacionalin\xc4\x97s bokatoro var\xc5\xbeybos, kuriose dalyvavo 20 komand\xc5\xb3 i\xc5\xa1 9 provincij\xc5\xb3."